recursal/SuperWikiNEXT-32B huggingface dataset:
**תשדיר שירות** הוא פרסומת המשודרת ברדיו או בטלוויזיה, ושנועד לקדם שירות הניתן לציבור על ידי גוף ציבורי או לקדם ענף מסוים במשק, מבלי לציין את שמו של מותג מסוים. זאת, בניגוד לפרסומות רגילות, שנועדו לקדם גופים פרטיים ואת מוצריהם.

עם תשדירי השירות הניתנים על ידי גופים ציבוריים ניתן למנות את תשדירי הרשות הלאומית לבטיחות בדרכים, הקוראים לציית לחוקי התנועה, תשדירי שירות המזהירים את הציבור מפני חפצים חשודים (חלקם פורסמו על פי סעיף 46 לחוק רשות השידור הקובע שהממשלה זכאית שהודעותיה ישודרו על ידי רשות השידור), או תשדירים של האגודה למלחמה בסרטן המזהירים מפני נזקי העישון או החשיפה לשמש.

עם תשדירי השירות שנועדו לקדם ענף מסוים ניתן למנות תשדירים המעודדים את התיירות בעיר מסוימת או תשדירים שנועדו לקדם את מכירתם של פירות או ירקות.

עד 1993, אז החלו שידורי ערוץ הטלוויזיה המסחרי הראשון בישראל, ערוץ 2, לא נראו על מרקעי הטלוויזיה בישראל פרסומות, אלא תשדירי שירות בלבד. כיום, תשדירי שירות משודרים גם בערוץ הראשון וגם בערוצים המסחריים.

בניגוד לטלוויזיה, בתחנות הרדיו הממלכתיות של קול ישראל מותר שידורן של פרסומות מסחריות. בתחנת גלי צה"ל, שבה אין פרסומות מסחריות הותר לשדר תשדירי שירות. בעקבות עתירה שהוגשה לבג"ץ על ידי מספר תחנות רדיו אזורי, עוגנה בחוק סמכותה של גלי צה"ל לשדר תשדירי שירות. הדבר נעשה בהוראת שעה שנחקקה ב-2005, והוארכה מאז מספר פעמים.

קישורים חיצוניים
----------------

ויקישיתוף מדיה וקבצים בנושא **תשדיר שירות** בוויקישיתוף

הערות שוליים
------------

1. ↑  בג"ץ 1551/02 רדיו קול רגע שידורי העמקים בע"מ ואח' נ' מר אבי בניהו-מפקד גלי צה"ל שידורי רדיו של צה"ל ואח'
2. ↑  חוק גלי צה"ל - שידורי רדיו של צבא הגנה לישראל (שידורי חסות ותשדירי שירות)(הוראת שעה), התשס"ה-2005 באתר הכנסת

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007292937205171
* LCCN: sh85001190
* NDL: 00577258

 |
**אֵאוּטְרִיקוֹנוֹדוֹנְטִים** (שם מדעי: Eutriconodonta) היא סדרת יונקים, שהתקיימה בעידן המזוזואיקון בתקופות יורה תחתון עד קרטיקון עליון ונכחדה לפני 70 מיליון שנה. סדרה זו קדמה ליונקים המפותחים יותר מקבוצות המטאתריה, בה נכללים יונקי הכיס בני-זמננו, והאאותריה בה נכללים יונקי השליה בני-זמננו, אך היא הייתה מפותחת יותר מיונקי הביב. מאובני אאוטריקונודונטים נמצאו באירופה, אסיה ואמריקה הצפונית והדרומית. סדרה זו נכחדה כיום ואין להם נציגים חיים. מבנה הלסתות והכתפיים שלהם היה שונה מזה של כל יונק אחר.

מאפיינים
--------

האאוטריקונודונטים מילאו גומחות אקולוגיות דומות לאלו שממלאים כיום היונקים המודרניים, אף שהיו קטנים הרבה יותר. רבים מהם היו אוכלי חרקים יחד עם מספר אוכלי כל וכמה טורפים שניזונו מביצים, נבלות, בשר ויצורים אחרים. עם זאת, הם היו צריכים להישמר מטורפים אחרים גדולים יותר, כמו הדינוזאורים וזוחלים גדולים נוספים של התקופה. רבים מהם היו פעילי לילה.

הגוביקונודון היה בין הגדולים שבבני הסדרה, במשקל של עד 5.5 ק"ג. היה ביכולתו לטרוף חולייתנים אחרים, ובכלל זה צאצאי דינוזאורים. מינים אחרים כמו הוולטיקותריום יכלו לדאות בעזרת קרום תעופה, בדומה לסנאים דואים וכיסנאי דואה בני-ימינו. מינים נוספים מילאו את הגומחות האקולוגיות שאותן ממלאים כיום החדפים, החולדות, דובי הנמלים, העצלנים והפנגולינאים.

מיון
----

* סדרה **אאוטריקונודונטים** (Eutriconodonta) - נכחדה
	+ - * סוג ללא מקור Liaoconodon
		- שבט ללא מקור Volaticotherini
	+ משפחה Jeholodentidae
	+ משפחה Amphilestidae
	+ משפחה Amphilestidae
	+ משפחה Klameliidae
	+ משפחה Gobiconodontidae - בה היה הרפנומאמוס
	+ משפחה Triconodontidae

גלריה
-----

* גוביקונודוןגוביקונודון
*

קישורים חיצוניים
----------------

ויקישיתוף מדיה וקבצים בנושא **אאוטריקונודונטים** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
 |
**ThrustSSC** (נקראת גם **Thrust supersonic car**, בתרגום חופשי: "מכונית הדחף העל-קולית") היא המכונית הראשונה בעולם ששברה באופן רשמי את מחסום הקול: ב-15 באוקטובר 1997 הגיעה למהירות של כ-1,228 קמ"ש. מכונית זו מונעת על ידי שני מנועי סילון תעופתיים שהוצמדו לצדדיה, ולא על ידי מנוע בעירה פנימית.

פרטים
-----

צוות הניסוי והמהנדסים של המכונית
אנדי גרין, איש קבע של חיל האוויר המלכותי, נהג במכונית ב-15 באוקטובר 1997 בשטח מדברי בנבדה שבארצות הברית. לגוף המכונית חוברו 2 מנועי סילון תוצרת רולס-רויס, אותם מנועים שנמצאים בגרסה הבריטית של המטוס F-4 פנטום. המכונית באורך 16.5 מטרים, רוחב של 3.7 מטרים ומשקל של 10.5 טונות. הדחף הנקי של מנועי הסילון הוא 223 קילו-ניוטון וצריכת הדלק היא כ-18 ליטרים של דלק לשנייה. אם ממירים את תצרוכת הדלק הזאת למושגים של רכב רגיל, מדובר על כ-55 ליטרים לקילומטר. לצורך השוואה, משאית קאמאז משנת 1989 צורכה כ-50.28 ליטרים ל-100 קילומטרים. התאחדות הרכב העולמית הכירה בשיא החדש בהודעה שפרסמה ב-11 בנובמבר 1997. בהודעה פורסם ש"זוהי הפעם הראשונה בהיסטוריה שרכב שנע על הקרקע עבר את מהירות הקול". כמו כן, פורסם בהודעה שמהירות המכונית לאחר נסיעה של המייל הראשון שלה עמד של 1,227.986 קמ"ש, ומהירות המכונית לאחר נסיעה של הקילומטר הראשון שלה עמד על 1,223.657 קמ"ש.

הניסיון לשבור את שיא המהירות בכלי רכב שנע על הקרקע, נקבע דווקא ל-15 באוקטובר 1997 כמחווה לצ'אק ייגר, ששבר את מחסום הקול חצי מאה ויום אחד לפני כן. המכונית למעשה שברה את שיא המהירות האישי שלה, שיא שהשיגה במספר נסיעות מבחן שנערכו בסתיו 1996 ובאביב 1997 בשטח מדברי במחוז מעאן שבירדן. המכונית מוצגת במוזיאון בקובנטרי שבאנגליה שבו קיים גם סימולטור שלה לקהל המבקרים.

קישורים חיצוניים
----------------

ויקישיתוף מדיה וקבצים בנושא **ThrustSSC** בוויקישיתוף
**Oom-Pah-Pah** (בעברית: **אום פה פה**) הוא שיר תוסס ונועז מהמחזמר "אוליבר!" מאת ליונל בארט. במחזמר, את השיר מבצעת ננסי, יחד עם קהל הלקוחות של בית המרזח "שלושת הנכים". המילה "Oom-Pah-Pah" משמשת כתחליף בלשון נקיה עבור שיכרון וניאוף; עם זאת, כפי שמציין השיר, המשמעות של המילה היא מלוכלכת רק על פי האופן שבו המאזין מפרש אותה. אמנם זה לא שיר מיוזיק הול מקורי, השיר מתייחס לז'אנר זה, ובעל מספר מאפיינים (למשל: קצב) זהים למספר שירי שלהי המאה ה-19, כמו למשל "Ta-ra-ra Boom-de-ay".

במחזמר, השיר פותח את המערכה השנייה, ולא תורם דבר לקידום העלילה. בגרסת סרט הקולנוע משנת 1968, השיר עבר לקראת סוף המערכה השנייה, וקיבל מטרה דרמטית: ביל סייקס מסרב לתת לננסי לקחת אוליבר מתוך הפאב, כשהוא לא מודע לכך שהיא מנסה להעבירו לידיו של מר בראונלו, על מנת להציל אותו מידיהם של ביל, פייגין ועמיתיהם הכייסים. סייקס מורה לכלבו הנאמן בולסאי לשמור על אוליבר, בזמן שהוא שוקע בדיון עם פייגין. בשלב זה, ננסי מתחילה לשיר את השיר, ובהדרגה מצרפת עוד ועוד מיושבי הפאב לשירה קולנית בציבור, בתקווה שהרעש שלהם יפריע לסייקס לשמוע את נביחותיו של בולסאי, בזמן שהיא מגניבה את אוליבר החוצה.

קישורים חיצוניים
----------------

* Oom-Pah-Pah, בביצוע שני ווליס, וידאו קליפ של השיר באתר יוטיוב
* Oom-Pah-Pah, בביצוע רבקה רז, וידאו קליפ של השיר באתר יוטיוב

הערות שוליים
------------

1. ↑  Reviewing the situation: Oliver! and the musical afterlife of Dickens's novels, מתוך אתר dr.lib.unc.edu
**לובניה** (ברוסית: **Ло́бня**) היא עיר במחוז מוסקבה, רוסיה, הממוקמת כ-30 קילומטרים צפונית מערבית למוסקבה.

היסטוריה
--------

לובניה נוסדה בשנת 1902 וקיבלה מעמד של עיר בשנת 1961.[דרוש מקור]

הערים הקרובות ביותר ללובניה הן זלנוגרד, דולגופרודני ומיטישקי.

### קראסנאיה פוליאנה בקרב על מוסקבה

ההתקפה הגרמנית שהתחילה את הקרב על מוסקבה החלה ב-2 באוקטובר 1941. המתקפה הביאה את הכוחות הגרמנים לכבוש את הכפר קראסנאיה פוליאנה (כיום בעיר לובניה) לצפון מערב מוסקבה. קראסנאיה פוליאנה נכבשה ב־30 בנובמבר על ידי הוורמאכט בפיקודו של אריך הופנר. דבר זה משתמע על ידי רבים כנקודה הקרובה ביותר למוסקבה, שכבשו הכוחות הגרמנים.

מתקפת הנגד של הצבא הסובייטי בגין "הסרת האיום המיידי על מוסקבה" החלה ב-5 בדצמבר בחזית הצפון-מערבית (האזור סביב קראסנאיה פוליאנה ולובניה). בשל מתקפת הנגד, הכוחות הגרמניים נסוגו לאחור.

ארכיטקטורה
----------

הסביבה עשירה באתרים ארכיטקטוניים, כגון אחוזת הנאו-גותית של מרפינו הממוקמת 9 קילומטרים מצפון מזרח. הארמון בסגנון הגותי, דומה לטירה מימי הביניים, גרם מדרגות מחבר אותו לרציף מאבן לבנה ליד הנהר, המעוטר בפסלים של גריפינים. יש גם גשר גותי, אורוות ושני פארקים אנגליים עם רוטונדות ציוריות.

* כנסיית ניקולס הקדוש בפרוזורובסקויהכנסיית ניקולס הקדוש בפרוזורובסקויה
* כנסיית המנדליון הקדוש בקיובו, לובניהכנסיית המנדליון הקדוש בקיובו, לובניה

אישים מפורסמים
--------------

* מיכאיל מישוסטין – ראש ממשלת רוסיה

קישורים חיצוניים
----------------

ויקישיתוף מדיה וקבצים בנושא **לובניה** בוויקישיתוף
* אתר האינטרנט הרשמי של לובניה (ברוסית)
* אתר לא רשמי של לובניה (ברוסית)

הערות שוליים
------------

1. ↑  *119 - Winter is Here! The failure of Barbarossa - WW2 - December 5, 1941*, נבדק ב-2021-09-18

|  |  |
| --- | --- |
| בקרת זהויות עריכת הנתון בוויקינתונים | 
* GND: 4614861-9

 |
**לוביישוב** (באוקראינית: **Любешів**, ליובשיב; בפולנית: **Lubieszów**) היא עיירה במחוז ווהלין שבמערב אוקראינה, בה התקיימה עד השואה קהילה יהודית גדולה.

תולדות היישוב
-------------

תחילה נקרא היישוב בשם "נובי-דולסק", ובאמצע המאה ה-16 נקרא היישוב בשמו הנוכחי, וקיבל זכויות עיר. באמצע המאה ה-17 נשרף היישוב בידי הטטרים.

מהמאה ה-18 עד המאה ה-19 פעל בעיירה בית ספר נודע, בו התחנך בין היתר תדיאוש קושצ'ושקו. לאחר מלחמת העולם הראשונה נכלל היישוב בתחום הרפובליקה הפולנית השנייה.

יהודי לוביישוב
--------------

התיעוד הראשון לישיבת יהודים בעיירה הוא משנת 1648. בין מלחמות העולם ישבו בעיירה כ-1,500 יהודים, רוב תושביה, והתקיימה בה פעילות ציונית ופעילות של אגודת ישראל.

במהלך מבצע ברברוסה נסוגו מהעיירה הסובייטים, ובחודש שעבר עד כניסת הגרמנים אליה, ערכו אוקראינים פוגרום ביהודיה. עם כניסת הגרמנים לעיירה, הוציאו בה להורג כ-60 מנכבדי הקהילה היהודית, ובהם רב הקהילה, והטילו על יהודי היישוב תשלומי כופר. בהמשך, גויסו יהודי העיירה לעבודות כפייה, בהן עשרות מהם נרצחו. ב-5 בינואר 1942 נרצחו 48 נשים וילדים של עובדים שלא התייצבו לעבודות הכפייה.

בתחילת מאי 1942 רוכזו יהודי העיירה בגטו מוקף גדר תיל שהוקם בה, אליו הובאו בהמשך גם יהודי יישובי הסביבה. ב-10 באוגוסט 1942 נערכה בגטו שבעיירה אקציה, בה נרצחו כ-1,200 יהודים בבורות ירי. כ-80 יהודים שהושארו בגטו נרצחו ב-2 בנובמבר 1942.

קישורים חיצוניים
----------------

ויקישיתוף מדיה וקבצים בנושא **לוביישוב** בוויקישיתוף
* לוביישוב באתר מרכז מורשת יהדות פולין
* לוביישוב (Lubieszów), ב"אנציקלופדיה של הגטאות", באתר "יד ושם"
* "לוביישוב", באתר השטעטל הווירטואלי
* "לוביישוב", באתר JewishGen (באנגלית)
* אלכסנדר קרוגלוב (רו') ומרטין דין (אנ'), לוביישוב, **אנציקלופדיה של המחנות והגטאות** (כרך II, חלק B, עמ' 1408–1409), מוזיאון ארצות הברית לזכר השואה והוצאת אוניברסיטת אינדיאנה, בלומינגטון ואינדיאנפוליס (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NKC: ge1033686

 |
**גלשן פיליפיני** (שם מדעי: *Cynocephalus volans*) הוא מין של גלשן (הגלשנאים קרויים גם למורים מעופפים), שחי באיי הפיליפינים. הוא המין היחיד בסוג *Cynocephalus*.

מאפיינים
--------

הגם ש-34 שיניו מזכירות שיני טורף, הוא צמחוני, וניזון מעלים צעירים, פירות רכים ופרחים. הגלשן אנדמי לאיי הפיליפינים. אוכלוסייתו מתרכזת באזורים מינדנאו ובוהול. הגלשן הפיליפיני הוא אחד משני המינים החיים היחידים בסדרת הגלשנאים, והמין האחר הוא גלשן מלאי.

מכונה "למור מעופף", אך אינו יכול לעוף והוא אינו למור כלל (ואף אינו פרימט)- בדומה לסנאי המעופף, הוא קופץ מעץ לעץ ודואה בעזרת "כנפיו".

גלשן פיליפיני ממוצע שוקל 1 עד 1.7 קילוגרם, ואורכו 36-43 ס"מ. ראשו רחב, אוזניו קטנות ועיניו גדולות. רגליו הגדולות בעלות הטפרים מחוברות יחד כמו קרומי שחייה, ובנויות כך לטיפוס נוח על עצים ודאייה. זנבו, שאורכו כ-36 ס"מ, מחובר לרגל הקדמית. מבנה גוף זה מאפשר לו לדאות למרחקים של עד כ-100 מ', ושימושית למציאת אוכל והימלטות מטורפים, דוגמת העיט הפיליפיני. הוא פעיל בלילה, ומבלה את היום בעצים חלולים או נאחז בעלווה הצפופה. נקבת הגלשן הפיליפיני מולידה גור אחד לאחר תקופת היריון של שני חודשים. הגלשן הצעיר הוא חסר אונים, ונאחז בבטנה של אמו, בנרתיק שעוצב במיוחד למטרה זו.

הגלשן הפיליפיני הוא שוכן עצים, ובדרך כלל שוכן ביערות. הגלשן נחשב למזיק - מכיוון שהוא אוכל פירות ופרחים, הוא ניצוד בידי האדם. בשרו גם מבושל כמעדן, ופרוותו משמשת ליצירת כובעים של מקומיים. בשנת 1996, IUCN הכריז על הגלשן הפיליפיני כמין בסיכון בגלל הרס היערות השפלה לציד, ומצב השימור שלו שונה ל"ללא חשש" בשנת 2008, בגלל שכעת אוכלוסייתו גדולה מספיק על מנת שהגלשן לא יחשב כמאוים.

גלריה
-----

* 
* 
* צאצא של גלשן פיליפיני על אמו (עם הראש למטה)צאצא של גלשן פיליפיני על אמו (עם הראש למטה)
* גולגולת הגלשןגולגולת הגלשן

קישורים חיצוניים
----------------

ויקישיתוף מדיה וקבצים בנושא **גלשן פיליפיני** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* ADW
* ARKive
* ITIS
* NCBI
* GBIF
 |

הערות שוליים
------------

1. ↑  גלשן פיליפיני באתר הרשימה האדומה של IUCN
**Nice 'n' Easy** הוא אלבום מוזיקה מאת הזמר האמריקאי פרנק סינטרה שיצא בשנת 1960. זהו אלבום האולפן ה־23 של סינטרה וה־16 שיצא בחברת ההקלטות קפיטול.

כל השירים באלבום, חוץ מאשר שיר הנושא, הם בלדות והמארגן והמנצח שלהם היה נלסון רידל, איתו שיתף פעולה סינטרה פעמים רבות בעבר. שיר הנושא הוכנס לאלבום ברגע האחרון. השיר, "The Nearness of You", שבמקור תוכנן להיות שיר הנושא באלבום לא הופיע בו בסופו של דבר אלא רק בגרסת התקליטור של האלבום.

האלבום הורכב משירים אותם שר סינטרה בעבר ונלסון רידל ארגן את ההלחנה כך שהפכו לבלדות שקטות ונעימות. בניגוד לאלבומי בלדות אחרים של סינטרה לאלבום אין הנימה הדיכאונית טראגית שליוותה כמה מהם.

האלבום העפיל למקום הראשון במצעד אלבומי הסטראו של מגזין הבילבורד ושהה בפסגה כתשעה שבועות. גרסת המונו של האלבום העפילה אף היא למקום הראשון במצעד המקביל ושהתה בו שבוע אחד.

בטקס הגראמי של שנת 1961 זכה האלבום למועמדות בקטגוריית אלבום השנה.

משתתפים
-------

* פרנק סינטרה – קולות
* נלסון רידל – מארגן, מנצח

רשימת שירים
-----------

### צד א'

1. Nice 'n' Easy
2. That Old Feeling
3. ?How Deep Is the Ocean
4. I've Got a Crush on You
5. You Go to My Head
6. Fools Rush In

### צד ב'

1. Nevertheless
2. She's Funny That Way
3. Try a Little Tenderness
4. Embraceable You
5. Mam'selle
6. Dream

קישורים חיצוניים
----------------

* MusicBrainz Nice 'n' Easy באתר MusicBrainz
* Discogs Nice 'n' Easy באתר Discogs
* AllMusic Nice 'n' Easy באתר AllMusic

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: 3383e288-26d5-3504-9c91-9801a07b4a96

 |
**ברירה כוזבת** או **דילמה כוזבת** היא כשל לוגי מקבוצת כשלי מתאם, שבו האפשרויות מוצגות כבלעדיות (אקסקלוסיביות) כאשר המצב בפועל אינו כזה. לעיתים קרובות, משמש כשל זה כדי לטשטש את הסבירות של אפשרות אחת או כדי לנסח טיעון במונחי המשתמש.

בסוג אחר של ברירה כוזבת נעשה שימוש שגוי בסיקטגורמט "או", שבו מוצבות מספר אפשרויות (לרוב שתיים), כאשר במציאות ישנן יותר אפשרויות. הכשל הלוגי הזה ידוע גם בשם "כזב הסרת האמצעי", "כזב הדיכוטומיה" או "ביפורקציה".

דוגמאות
-------

* "הוכח שבנו של ראש המועצה שיקר לחוקרי המשטרה, ומזה אנחנו למדים שהוא פשוט צעיר חסר ניסיון" (מובן שאין הכרח שאמירת אמת וחוסר ניסיון הן שתי האפשרויות ההופכיות והבלעדיות).
* "או שאתה איתי, או שאתה נגדי"
* "אם תורת האבולוציה של צ'ארלס דרווין איננה נכונה, סימן שסיפור הבריאה בתנ"ך נכון".
* "האם מעשה מסוים הוא טוב כי כך אלוהים קבע, או שהוא קבע כך כי זה טוב?"

השגיאה בשלושת המקרים האחרונים טמונה בהנחה שישנן רק שתי אפשרויות נתונות (איתי או נגדי, דרווין או התנ"ך, הטוב הוא שרירותי או בלתי מותנה באלוהים) כאשר בפועל ייתכנו אפשרויות רבות נוספות.

דילמות כוזבות חביבות במיוחד על פוליטיקאים, האוהבים להציגן באמצעות שאלות רטוריות, ההופכות אותן מקורבות לכשל ריבוי שאלות, כמו בדוגמאות הבאות:

* "האם אתה בעד שלום, או שאתה רוצה לפוצץ את המסגדים בהר הבית?"
* "האם אתה רוצה לתמוך בצה"ל או לתת רוח גבית לטרור?"

במאמר על חיסונים נגד קורונה מוצגת השאלה "האם אפשר להיות בטוחים ב-100% שאין סיכון בחיסון?" כברירה כוזבת, לצד ההסבר הבא: "לקבל החלטה משמעותה בהכרח פעולה בתנאי אי-ודאות וביצוע הערכת סיכונים. כל פרוצדורה רפואית יש סיכון בצידה. גם לחיסון ותיק כמו לחצבת יש תופעות לוואי קשות במקרים נדירים, אבל לעומת זאת הסיכון שבאי-התחסנות גדול לאין שיעור."

במאמר על טיפול קוגניטיבי-התנהגותי מוצגת חשיבה דיכוטומית בנוסח "הכל או לא-כלום" כברירה כוזבת, מכיוון שהיא מתעלמת ממדרגות הביניים ומתחום אפור רחב. במאמר מובאות הדוגמאות הבאות:

* "אם לא קיבלתי 100 במבחן אז נכשלתי."
* "אם לא סיימתי את מה שתכננתי לעשות אז לא עשיתי כלום."

הערות שוליים
------------

1. ↑  Taeda Tomić, False Dilemma: A Systematic Exposition (באנגלית).
2. ↑  Fallacies - Internet Encyclopedia of Philosophy (באנגלית).
3. ↑  סכנה אוטואימונית מהחיסון לקורונה?, ‏6 בינואר 2021.
4. ↑  ד"ר ענת פליישמן, טיפול קוגניטיבי התנהגותי CBT.
פירוש נוסף ערך זה עוסק בלשון יבשה בחצי האי טריניטי שבאנטארקטיקה. אם התכוונתם למשמעות אחרת, ראו ראש בולד.

**ראש בולד** (באנגלית: **Bald Head**; מילולית: ראש הקירח, או ראש החשוף) הוא לשון יבשה חשופה מקרח, בקצהו של כף יאטרוס, בצידו הדרומי של חצי האי טריניטי, שבצפון חצי האי האנטארקטי, בארץ גרהאם שבאנטארקטיקה.

היסטוריה
--------

### גילוי ומיפוי לשון היבשה

לשון היבשה בתגלתה לראשונה, בעונת המחקר (הקיץ האנטארקטי) 1902–1904, על ידי קבוצת החקר שבפיקודו של י. גונאר אנדרסון (J. Gunnar Andersson), מטעם המשלחת השוודית לאנטארקטיה, אשר חקרה את אנטארקטיקה בפיקודו של אוטו נורדנשלד.

לשון היבשה מופתה לראשונה על ידי משלחת סקר שטחי חסות איי פוקלנד בנובמבר 1945, אשר יצאה ממפרץ התקווה.

### מקור השם

סקר שטחי חסות איי פוקלנד נתן לנקודה את שמה בשנת 1945.

זהו שם תיאורי המתאר את היות לשון היבשה חשופה מקרח.

"בולד" באנגלית משמעו "חשוף" (היינו חשוף מקרח) או "קירח".

לקריאה נוספת
------------

• National Imagery and Mapping Agency 2020, **Sailing Directions (planning Guide) and (enroute) for Antarctica**, P 114-115

קישורים חיצוניים
----------------

* ראש בולד באתר הסקר הגאולוגי של ארצות הברית
* ראש בולד באתר הגאזט האנטארקטי של ממשלת אוסטרליה
* ראש בולד באתר הגאזט האנטארקטי המשווה SCAR של ממשלת אוסטרליה

הערות שוליים
------------

1. 1 2 3 4 5 6  מידע גאוגרפי והיסטורי
2. 1 2 3 4 5 6  מידע היסטורי

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 315951395
* WorldCat: viaf-315951395

 |
אינפנטה **איזבלה מקסטיליה** (בספרדית: **Infanta Isabella de Castilla**, ובאנגלית: **Infanta Isabella of Castile**; ‏ 1355 לערך - 23 בדצמבר 1392) הייתה בתם של פדרו, מלך קסטיליה ושל מריה דה פאדייה, ואחותה הצעירה של אינפנטה קונסטנסה מקסטיליה, דוכסית לנקסטר. בשל נישואיה לאדמונד מלאנגלי, דוכס יורק, נשאה איזבלה את התואר דוכסית יורק.

קורות חיים
----------

איזבלה נולדה בשנת 1355 לערך. בשנת 1372, בין ה-1 במרץ וה-30 באפריל נישאה איזבלה לאדמונד מלאנגלי, דוכס יורק, בנו הרביעי של המלך אדוארד השלישי. החתונה נערכה בואלינגפורד שבאנגליה. לבני הזוג נולדו שלושה ילדים:

* אדוארד מנוריץ', דוכס יורק (1373 - 25 באוקטובר 1415, נהרג בקרב אז'נקור);
* קונסטנס מיורק (1374 - 29 בנובמבר 1416), נישאה לתומסה לה דספנסר, ואמה של איזבל לה דספנסר, רוזנת ווסטר ווורוויק;
* ריצ'רד מקוניסבורג, רוזן קיימברידג' (1375 - 5 באוגוסט 1415).

בשנת 1378 הוענק לאיזבלה תואר ליידי של מסדר הבירית.

איזבלה נפטרה ב-23 בדצמבר 1392 ונקברה ב-14 בינואר 1393 בבית האחוזה המלכותי בקינגס לאנגלי בהרטפורדשייר שבאנגליה.

קישורים חיצוניים
----------------

ויקישיתוף מדיה וקבצים בנושא **אינפנטה איזבלה מקסטיליה** בוויקישיתוף
* אינפנטה איזבלה מקסטיליה, באתר "Find a Grave" (באנגלית)
**אצטדיון לוקומוטיב** (ברוסית: **Стадион Локомотив**), רשמית **מתחם הספורט הרפובליקני "לוקומוטיב"** הוא אצטדיון רב-תכליתי בעיר סימפרופול, בחצי האי קרים. הוא משמש כיום בעיקר עבור משחקי כדורגל ומשמש כמגרש הבית של ט.ס.ק. סימפרופול, ובעבר שימש את קבוצת טאבריה. האצטדיון מכיל 19,978 אנשים ונבנה בשנת 1967. שופץ בשנת 2004. לא ידוע מהו מקור השם "לוקומוטיב", אך אגדה אורבנית טוענת כי זהו משום שהאצטדיון נבנה בסמיכות למסילות ברזל או תחנת רכבת.

האצטדיון אירח משחקי ידידות בין ברית המועצות לבין בולגריה ב-1979. האצטדיון גם שימש כאצטדיון עיקרי במהלך משחקי מוקדמות יורו 1988 עבור נבחרת ברית המועצות. האצטדיון אירח שניים מתוך ארבעה משחקי הבית בקמפיין המוקדמות במשחקים נגד נבחרות נורווגיה ואיסלנד. בשני המשחקים התאסף קהל של יותר מ-30,000 איש. משחק נוסף שוחק בקייב והשני במוסקבה. מאוחר יותר, ב-15 בנובמבר 1989, האצטדיון גם אירח משחק במסגרת מוקדמות מונדיאל 1990 נגד הנבחרת הלאומית של טורקיה.

האצטדיון היה אחד משלושת אצטדיוני הכדורגל העיקריים באוקראינה ששימשו את נבחרת ברית המועצות. שני האצטדיונים האחרים היו האצטדיון הרפובליקני בקייב (12 משחקים) והאצטדיון המרכזי באודסה (משחק אחד).

קישורים חיצוניים
----------------

ויקישיתוף מדיה וקבצים בנושא **אצטדיון לוקומוטיב** בוויקישיתוף
* האצטדיון באתר טאבריה סימפרופול
**γ (גמא) בקסיופאה** הוא כוכב הנמצא במרחק של 550 שנות אור מכדור הארץ בקבוצת הכוכבים קסיופאה עם בהירות נראית שמשתנה בין דרגה 3.0 לדרגה 1.6. זהו אב טיפוס לסוג של כוכבים משתנים הנקראים על שמו משתני γ בקסיופאה. הכוכב נמצא במרכז האסטריזם בצורת **W** שמזוהה עם הקבוצה. למרות מיקומו הבולט בקבוצה עתיקה שמוכת מימי קדם, הכוכב לא קיבל שם משלו והוא בין הכוכבים הבהירים ביותר שאין להם שם.

תכונות
------

γ בקסיופאה מסווג כתת-ענק כחול מטיפוס B0.5IVe, כלומר קרינתו מכילה ספקטרום פליטה נוסף על הקרינה הרגילה. בנוסף לכך, נפלטת ממנו קרינת X שמקורה אינו ידוע. לכוכב מסה המוערכת בכ-17 מסות שמש, רדיוסו כ-10 רדיוסי שמש וטמפרטורת פניו כ-30,000 קלווין אך ככל הנראה היא אינה אחידה והכוכב חם יותר בקטביו מאשר באזור קו המשווה שלו. עוצמת ההארה של γ בקסיופאה היא פי 65,000 מאשר עוצמת ההארה של השמש אך כמעט כל הקרינה היא בתחום העל-סגול ובאור נראה הוא מאיר פי 5,000 מהשמש. הכוכב מסתובב על צירו במהירות גבוהה מאוד של כ-430 קילומטר בשנייה והוא משלים סיבוב אחד בפחות מ-30 שעות. כתוצאה מכך צורתו פחוסה, מה שגורם להבדלי טמפרטורה בין הקטבים ובין קו המשווה. הסיבוב המהיר גורם גם לזריקה של חומר מאזור קו המשווה ובשל כך נוצרה דיסקת חומר המקיפה את הכוכב. החומר בדיסקה מיונן מהקרינה העל-סגולה ויוצר את קווי הפליטה של מימן המאפיינים את הספקטרום של הכוכב.

בהירות הכוכב משתנה בצורה לא צפויה והגיעה בשיאה לדרגה 1.6, אך נחלשה לאחר מכן לדרגה 3 ומאז שוב עלתה בהדרגה. כיום יש לכוכב דרגת בהירות 2.15, כלומר למעשה זהו כיום הכוכב הבהיר ביותר בקבוצה. העובדה שהכוכב לא קיבל שם בימי קדם למרות בהירותו, מרמזת שייתכן שהיה אז עמום בהרבה לעומת בהירותו הנוכחית. השינויים הפתאומיים בבהירות נובעים ככל הנראה מאירועי זריקת חומר מקו המשווה של הכוכב אל הדיסקה המקיפה אותו והתנגשות החומר הנזרק עם החומר המקיף גורמת להתחממות הדיסקה ולעלייה בבהירות. בגלל הקושי להבדיל בין הקרינה הנפלטת מהכוכב עצמו ובין הקרינה הנפלטת מהדיסקה נתוני המסה, הרדיוס והטמפרטורה של הכוכב אינם ודאיים. עם זאת נראה שמסתו גדולה מספיק על מנת שיסיים את חייו כסופרנובה.

מערכת
-----

ל-γ בקסיופאה יש בן זוג ספקטרוסקופי, כלומר שלא ניתן לצפייה ישירה וקיומו הוסק ממדידות ספקטרוסקופיות של אור הכוכב. לבן הזוג מסה לא ידועה, אך היא קטנה בהרבה ממסתו של הכוכב הראשי והם מקיפים זה את זה בזמן הקפה של מעט יותר מ-200 ימים במרחק של פחות משתי יחידות אסטרונומיות. במרחק של כ-2 שניות קשת נמצא כוכב נוסף המסומן כ-γ בקסיופאה B שלו דרגת בהירות 11 והוא ככל הנראה כוכב הסדרה הראשית לבן-צהבהב מסוג ספקטרלי F6. הוא מקיף את הזוג γ בקסיופאה A במרחק של כ-370 יחידות אסטרונומיות בזמן הקפה של לפחות 1,500 שנים. במרחק של כ-54 שניות קשת נמצא כוכב נוסף עם דרגת בהירות 13, המסומן כ-γ בקסיופאה C, אך הוא ככל הנראה לא קשור למערכת γ בקסיופאה ורק במקרה נמצא על אותו קו ראייה.

קישורים חיצוניים
----------------

ויקישיתוף מדיה וקבצים בנושא **גמא בקסיופאה** בוויקישיתוף
* γ בקסיופאה באתר של ג'ים קלר
* גמא בקסיופאה, בבסיס הנתונים SIMBAD לגרמי שמיים אסטרונומיים

| הכוכבים הבהירים בקבוצת קסיופאה |
| --- |
| 

|  |  |
| --- | --- |
| α (שדר) • β (כף) • γ‏ • δ (רוכבה) • ε (סגין) |  |

 |
**אינפיניטי QX55** (באנגלית: **Infiniti QX55**) היא מכונית קומפקטית במרכב קורסאובר קופה, שמיוצרת על ידי אינפיניטי משנת 2021. היא הוצגה בנובמבר 2020 והגיעה לישראל ב-13 ביולי 2022. היא המתחרה של אאודי Q5 ספורטבק, ב.מ.וו X4, מרצדס-בנץ GLC-קלאס קופה.

עיצוב
-----

העיצוב החיצוני של ה-QX55 דומה ממש ל-QX50 אך נותן מראה ספורטיבי יותר עם גריל כרום עצום בחזית, חישוקי הגלגלים בקוטר 20 אינץ', עיצוב ספורטיבי יותר לפגושים מלפנים ומאחור, עיצוב חדש ומודרני יותר לפנסים מאחור עם חתימת תאורה ייחודית המורכבת מ-45 נורות LED, גג המשתפל לאחור בחדות יחסית המעניק לדגם את מראה הקופה. בפנים אין כמעט שום שינוי מה-QX50 והפנים כולל שני מסכי מגע מרכזיים בקוטר 7 ו-8 אינצ'ים.

מפרט טכני
---------

ה-QX55 כוללת מנוע בנזין בנפח 2.0 ליטר טורבו המספק כ-271 כ"ס ב-5,600 סל"ד ומומנט מרבי של 38.7 קג"מ בין 1,600 ל-4,800 סל"ד. תיבת הילוכים רציפה. נתון התאוצה מ-0 ל-100 קמ"ש עומד על 7.1 שניות ומהירות מרבית של 225 קמ"ש. צריכת הדלק המשולבת עומדת על 9.4 ליטר לכל 100 ק"מ. למנוע יחס דחיסה משתנה בין 8:1 כאשר הטורבו בגדישה מלאה ועד ל-14:1 לטובת נסיעה חסכונית יותר.

גלריה
-----

* מבט לפגוש הקדמימבט לפגוש הקדמי
* מבט לפגוש האחורימבט לפגוש האחורי
* מבט לצדמבט לצד

קישורים חיצוניים
----------------

ויקישיתוף מדיה וקבצים בנושא **אינפיניטי QX55** בוויקישיתוף
* 

* אתר האינטרנט הרשמי של אינפיניטי QX55 (באנגלית אמריקאית)

הערות שוליים
------------

1. ↑  אינפיניטי QX55 החדש נחשף - קרוסאובר קופה, באתר קארטיוב, ‏18 בנובמבר 2020
2. ↑  אלדד מנורי, נחשף אינפיניטי QX55 החדש 2021, באתר פורטל הרכב גיר, ‏18 בנובמבר 2020
3. ↑  cartube, אינפיניטי QX55 קופה 2022 בישראל - מחיר החל מ-349,990 שקל, באתר cartube
4. ↑  אינפיניטי QX55 - מפרט טכני מלא, באתר קארטיוב
צמד מתחרים שעליהם לעבור את הקיר שמולם דרך התשובה הנכונה
צמד מתחרים שעליהם לעבור את הקיר דרך צורה. הם אינם מצליחים ונופלים למים.
**ראש בקיר** הוא שעשועון ששודר בערוץ 10 בהנחייתם של שי ודרור.

השעשועון מבוסס על המקביל היפני "טוֹנרוּזוּ נוֹ מינַסָן נוֹ אוֹקָגֶה דְשיטָה" (とんねるずのみなさんのおかげでした מילולית: "מנהרות תודה לכולם", גרסאות במערב מוכרות גם כ-Brain Wall או Human Tetris). בכל תוכנית מתחרות שתי קבוצות המורכבות משלושה אנשים ממגזרים שונים (לדוגמה עובדי חברת החשמל, מדריכות כושר וכו').

המקבילות ברשתות הטלוויזיה הזרות
-------------------------------

התוכנית שהייתה להצלחה ביפן, נקנתה למעל 20 מדינות ביניהן: ישראל, ארצות הברית, אוסטרליה, רוסיה ואינדונזיה.

מטרת המשחק
----------

מטרת המשחק היא לשרוד את הצורות השונות שבאות בתוך קיר עשוי מקלקר, כלומר להתאים את הגוף לפי הצורה שמגיעה ובכך להימנע מנפילה לבריכה. מדי פעם מגיע קיר עם כתב חידה, המורכב משתי אופציות לתשובה. על המתמודד למצוא את התשובה הנכונה בזמן הקצר ביותר, להפנות ראשו לכיוון התשובה. אם התשובה נכונה, יעבור המתמודד את הקיר, ואם לא - יפול המתמודד למים.

שלבי המשחק
----------

המשחק מורכב משלושה שלבים: בשלב הראשון ישנו מתמודד אחד מכל קבוצה, ועל כל הצלחה של מתמודד לעבור את הקיר דרך הצורה שניתנה לו מבלי ליפול למים, הקבוצה מקבלת 10 נקודות. בשלב השני מתמודדים שני אנשים מכל קבוצה, כאשר על כל מעבר צורה מבלי ליפול למים מקבלת הקבוצה 20 נקודות. במצב של שוויון נקודות בין הקבוצות לאחר שני הסיבובים הראשונים, הקבוצה שניצחה הכי הרבה משחקים בתוכניות הקודמות, מחליטה אם היא מתמודדת בשלב השלישי או הקבוצה היריבה. במידה שאחת הקבוצות ניצחה, היא גם מחליטה מי תתמודד בסיבוב השלישי. במידה שהקבוצה השנייה עולה לשחק בסיבוב השלישי ומנצחת היא מדיחה את הקבוצה בעלת הניקוד הגבוה יותר שניצחה בתום שני הסיבובים הראשונים ועוברת לתוכנית הבאה, שם היא פוגשת קבוצה חדשה. המשחק הוא טטריס אנושי לחלוטין. בעונה השנייה נוסף עוד שלב לקבוצה המנצחת בלבד: קיר החופש. המשתתף רץ על מסוע וצריך להזהר ממכשולים כשהוא רץ על המסוע. כשהוא מגיע לקיר, ועובר אותו, הקבוצה המנצחת זוכה בחופשה זוגית בחו"ל.

המשך שידורי התוכנית בישראל
--------------------------

ב-4 באוגוסט 2008 הודיע ערוץ 10 על עונה שנייה לתוכנית, ובספטמבר אותה שנה החלו שידורי העונה השנייה.

קישורים חיצוניים
----------------

* ראש בקיר, ברשת החברתית אינסטגרם
* "ראש בקיר", במסד הנתונים הקולנועיים IMDb (באנגלית)
* ראש בקיר, באתר נענע 10
**פרדריק אימס קליי** (באנגלית: **Frederic Emes Clay**; ‏3 באוגוסט 1838 – 24 בנובמבר 1889), היה מלחין אנגלי אשר כתב בעיקר מוזיקה בימתית. קליי היה חבר טוב של המלחין הידוע יותר, סר ארתור סאליבן. לאחר עבודה משותפת עם המחזאי ויליאם שוונק גילברט, הפגיש קליי בין השניים, שהפכו ברבות הימים לצמד יוצרים מפורסמים.

ביוגרפיה
--------

קליי נולד בפריז להורים אנגליים. אביו היה חבר בפרלמנט הבריטי. אמו ואביו היו שניהם בעלי רקע מוזיקלי, כאשר סבתו מצד אמו הייתה זמרת אופרה. קליי התחנך בביתו ולמד נגינה על כינור ועל פסנתר. מאוחר יותר המשיך ללמוד קומפוזיציה אצל וילהלם ברנרד מוליק, וב-1863 עבר ללייפציג להמשך לימודיו אצל מוריץ האופטמן, אשר היה בין השאר גם מורם של סאליבן ושל המנצח הנס פון בילוב. קליי החל בקריירת ההלחנה שלו עוד כשהיה עובד ציבור. לאחר מות אביו ב-1873 וקבלת הירושה, החל לעסוק בהלחנה באופן בלעדי. פרט לכמה שירים, המנונים ומוזיקה כלית, כתב קליי בעיקר מוזיקה בימתית. בין השאר שיתף פעולה עם גילברט, וכתב יחד איתו כמה מיצירותיו המצליחות, ביניהן "לפני עידנים", ו"הנסיכה טוטו". 

לאחר שהות קצרה באמריקה, שב קליי ללונדון ב-1881. הוא סיים לחבר את שתי יצירותיו האחרונות, "הדוכסית העליזה" ו"הטבעת המוזהבת" בשנת 1883. אחרי ביצוע של האחרונה, סבל קליי משבץ מוחי, אשר גדע את קריירת ההלחנה שלו. הוא נמצא ללא חיים באמבטיה (ככל הנראה התאבד) בדירתה של אחותו, והוא בן 51. הוא נקבר בבית הקברות ברומפטון.

קישורים חיצוניים
----------------

* פרדריק קליי, באתר AllMusic (באנגלית)
* פרדריק קליי, באתר MusicBrainz (באנגלית)
* פרדריק קליי, באתר Discogs (באנגלית)
* רשימת יצירותיו של פרדריק קליי

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007283663505171
* BnF: cb13892557n (data)
* ISNI: 0000 0000 8141 2568
* LCCN: n82205494
* MusicBrainz: b73951a7-0a75-4dc3-8e7b-df86a1d8775d
* NLA: 35723457
* SNAC: w6v69w8d
* SUDOC: 080006329
* Trove: 1058865
* VIAF: 61731305
* WorldCat: lccn-n82205494

 |
**יון פרדריק ריינפלט** (בשוודית: **John Fredrik Reinfeldt**; נולד ב-4 באוגוסט 1965) הוא פוליטיקאי, וכלכלן שוודי, שכיהן בשנים 2006–2014 כראש ממשלת שוודיה במסגרת הברית השוודית ובשנים 2015-2003 עמד בראש המפלגה השמרנית (מפלגת המתונים) מהמרכז-ימין. ב-2009 הוא היה יושב ראש האחרון של מועצת אירופה שנבחר על ידי רוטציה.

ביוגרפיה
--------

ריינפלט נולד בכפר אסטרהניניה במחוז סטוקהולם, חבל סדרמנלנד, כבנם של ברונו ריינפלט, פוליטיקאי שמרני, ובירגיטה, פסיכולוגית ויועצת למנהל עסקים. יש לו שני אחים - מגנוס והנריק. 
ריינפלט גדל במקומות שונים, בהם ברומסטן, לונדון, ספונגה וסטוקהולם. בצעירותו שיחק כדורסל בקבוצת טנסטה טייגרס. כמו כן הוא שיחק בקבוצות של תיאטרון חובבים (מסוג ספקס ו"רוויאר"). החל משנת 1976 התיישבו עם המשפחה בעיר טבי.

הוא הצטרף לליגת הצעירים של מפלגת המתונים ב-1983, ולמד מדעי המדינה באוניברסיטת סטוקהולם, שם סיים לימודי כלכלה ב-1990. הוא נבחר כחבר הריקסדאג - הפרלמנט השוודי, בבחירות הכלליות ב-1991.

מ-1992 עד 1995 כיהן כיו"ר המשמרת הצעירה במפלגתו, לאחר שהחליף את היו"ר הקודם, אולף קריסטרסון, בוועידת המפלגה, שנערכה במלון בלפלנד וכונתה "קרב ליקסלה" על שם העיירה המארחת. בעימות שהתקיים ייצג ריינפלט את השמרנים מול בר-פלוגתו הליברלי.

תחת הנהגתו של ריינפלט מוקמה המפלגה בענייני המדינה בחלק המרכזי של המפה הפוליטית. הוא ביקש להוריד ולקצץ מסים מאוכלוסיות מעוטות יכולת ומהמעמד הבינוני. ריינפלט הוא פחות ביקורתי בנושא רווחת אזרחי שוודיה מאשר המנהיגים שקדמו לו.

ב-25 באוקטובר 2003 הוא נבחר לתפקיד מנהיג המפלגה. בבחירות הכלליות שהתקיימו ב-17 בספטמבר 2006 הביסה מפלגתו את גוש השמאל בהנהגתו של ראש הממשלמה המכהן מ-1996, יראן פרסון. ריינפלט נבחר לתפקידו כראש הממשלה על ידי הפרלמנט החדש ב-5 באוקטובר, ולמחרת הציג את ממשלתו. ריינפלט המשיך לכהן כראש ממשלה גם לאחר בחירות 2010, אולם לאחר בחירות 2014 חזרה מפלגתו לאופוזיציה.

ריינפלט מתגורר בטבי, אב ל-3 ילדים. גרושתו פיליפה היא פוליטיקאית בכירה במועצת טבי שכיהנה כראשת עיר בשנים 2005-2006.

קישורים חיצוניים
----------------

ויקישיתוף מדיה וקבצים בנושא **פרדריק ריינפלט** בוויקישיתוף
* פרדריק ריינפלט, באתר אנציקלופדיה בריטניקה (באנגלית)

| ראשי ממשלת שוודיה  |
| --- |
| האיחוד השוודי-נורווגי | לואיס ירד דה יר • ארביד פוסה • קרל יוהאן תיסליוס • רוברט תמפטנדר • גיליס בילט • גוסטב אוקרילם • אריק גוסטב בוסטרם • פרדריק פון אוטר • אריק גוסטב בוסטרם • יוהאן רמסטט • כריסטיאן לונדברג |  |
| ממלכת שוודיה | קרל סטף • ארביד לינדמן • קרל סטף • יילמאר המרשלד • קרל שוורס • נילס אידן • יילמאר ברנטין • ירד לואיס דה יר • אוסקר פון סידוב • יילמאר ברנטין • ארנשט טריגר • יילמאר ברנטין • ריקארד סנדלר • קרל גוסטב איקמן • ארביד לינדמן • קרל גוסטב איקמן • פליקס המרין • פר אלבין הנסון • אקסל פרסון-ברמסטורפ • פר אלבין הנסון • טאגה ארלנדר • אולוף פלמה • תורביורן פלדין • אולה אולסטן • תורביורן פלדין • אולוף פלמה • ינגוואר קרלסון • קארל בילדט • ינגוואר קרלסון • יירן פרסון • פרדריק ריינפלט • סטפן לוון • מגדלנה אנדשון • אולף קריסטרסון |

|  |  |
| --- | --- |
| בקרת זהויות עריכת הנתון בוויקינתונים | 
* GND: 132366649
* ISNI: 0000 0000 7875 8314
* LCCN: no2006076641
* SELIBR: 202057
* SUDOC: 140279946
* VIAF: 3631402
* WorldCat: lccn-no2006076641

 |
**אצטדיון מוזס מבהידה** (אנגלית **Moses Mabhida Stadium**; אפריקאנס **Moses Mabhida-stadion**) הוא אצטדיון בעיר דרבן שבדרום אפריקה, שנבנה במטרה לקחת חלק באירוח משחקי מונדיאל 2010. 

המבנה נחנך ב-28 בנובמבר 2009 במשחק בין קבוצת אמאזולו המקומית ומריצבורג יונייטד.

ב-2022 יארח האצטדיון את טקס הפתיחה ותחרויות האתלטיקה של "משחקי חבר העמים".

מבנה האצטדיון
-------------

המבנה תוכנן על ידי חברת האדריכלים הגרמנית "גרקן, מארג ושות'" (Gerkan, Marg and Partners), והוא הוקם במקום בו שכן אצטדיון קינגס פארק (Kings Park Stadium), שהריסתו הושלמה בשנת 2006. ב-1 באפריל 2007, החלה בניית האצטדיון החדש והוא הושלם ב-24 בנובמבר 2009. האצטדיון קרוי על-שם מוזס מבהידה שהיה המזכיר הכללי של המפלגה הקומוניסטית בדרום אפריקה. באצטדיון היה בתקפות המונדיאל 70,000 מושבים, אבל לאחר המונדיאל, צומצם נפחו ל-54,000 מושבים בלבד על ידי הסרת היציעים העליונים משני צידיו. אך באצטדיון נשמרת האפשרות להגדלתו מחדש עד לנפח של 80,000 מושבים. גג המבנה מכסה 88% משטחו, והוא ניכר בקשת שמעליו, שאורכה 350 מטר וגובהה 105 מטר. במקום שוכן גם מוזיאון כדורגל ומכון ספורט

מונדיאל 2010
------------

אצטדיון מוזס מבהידה הוא אחד מעשרת האצטדיונים שלקחו חלק באירוח משחקי מונדיאל 2010. האצטדיון אירח חמישה משחקים במסגרת שלב הבתים, משחק אחד במסגרת שמינית הגמר ומשחק אחד במסגרת חצי הגמר.

| תאריך | שעה (+2) | קבוצה 1 | תוצאה | קבוצה 2 | שלב |
| --- | --- | --- | --- | --- | --- |
| 13 ביוני 2010 | 20.30 | גרמניהגרמניה גרמניה | 4–0 | אוסטרליהאוסטרליה אוסטרליה | שלב הבתים, בית ד' |
| 16 ביוני 2010 | 16.00 | ספרדספרד ספרד | 0–1 | שווייץשווייץ שווייץ | שלב הבתים, בית ח' |
| 19 ביוני 2010 | 13.30 | הולנדהולנד הולנד | 1–0 | יפןיפן יפן | שלב הבתים, בית ה' |
| 22 ביוני 2010 | 20.30 | ניגריהניגריה ניגריה | 2–2 | קוריאה הדרומיתקוריאה הדרומית קוריאה הדרומית | שלב הבתים, בית ב' |
| 25 ביוני 2010 | 16.00 | ברזילברזיל ברזיל | 0–0 | פורטוגלפורטוגל פורטוגל | שלב הבתים, בית ז' |
| 28 ביוני 2010 | 16.00 | הולנדהולנד הולנד | 2–1 | סלובקיהסלובקיה סלובקיה | שמינית גמר |
| 7 ביולי 2010 | 20.30 | גרמניהגרמניה גרמניה | 0–1 | ספרדספרד ספרד | חצי גמר |

קישורים חיצוניים
----------------

ויקישיתוף מדיה וקבצים בנושא **אצטדיון מוזס מבהידה** בוויקישיתוף
* אתר האצטדיון

| אצטדיוני גביע העולם בכדורגל 2010 |
| --- |
| 

|  |
| --- |
| סוקר סיטי (יוהנסבורג) • אצטדיון מוזס מבהידה (דרבן) • אצטדיון קייפטאון (קייפטאון) • אצטדיון אליס פארק (יוהנסבורג) • אצטדיון לופטוס וורספלד (פרטוריה) • אצטדיון נלסון מנדלה ביי (פורט אליזבת) • אצטדיון פרי סטייט (בלומפונטיין) • אצטדיון פיטר מוקבה (פולוקוואנה) • אצטדיון מבומבלה (נלספרייט) • אצטדיון רויאל בפוקנג (רסטנבורג) |

 |
**קנדריק ג'רו דויס** (באנגלית: **Kendrick Jeru Davis**; נולד ב-14 בפברואר 1972) הידוע בשם הבמה **ג'רו דה דמג'ה** (**Jeru the Damaja**) הוא ראפר אמריקאי שעבד עם גורו ודי ג'יי פרמייר מגאנג סטאר, והיה חלק מ-Gang Starr Foundation.

ביוגרפיה
--------

ג'רו דה דמג'ה גדל בשכונת איסט ניו יורק שבברוקלין, שם החל לשיר ראפ במסיבות רחוב בנעוריו. הוא הציג לראשונה את סגנון הראפ הנוקשה של ברוקלין בשיר "I'm the Man" מהאלבום של גאנג סטאר *Daily Operation* בשנת 1992. באותה שנה הוא הוציא את הסינגל הראשון שלו, "Come Clean", אשר הופק על ידי די ג'יי פרמייר והפך במהרה ללהיט במחתרת.

אלבומו הראשון, *The Sun Rises in the East*, הופץ ב-1994 והופק במלואו על ידי די ג'יי פרמייר. The Fugees מתחו ביקורת על המילים באלבום, במיוחד בשיר "Da Bitchez".

ג'רו המשיך עם אלבומו השני *Wrath of the Math* שיצא ב-1996 וגם הוא הופק במלואו על ידי די ג'יי פרמייר. לאחר הפצתו של האלבום, הסתכסך ג'רו עם די ג'יי פרמייר וגורו, ונעדר מהסצנה עד 1999, כשהקליט את אלבומו השלישי *Heroz4Hire*, שהופץ יחד עם Miz Marvel, שהיה אלבומו הראשון ללא הפקות של די ג'יי פרמייר. ב-1999, ג'רו שיתף פעולה עם להקת ההיפ הופ הספרדית Violadores del Verso בשיר "Solo quedar consuelo".

האלבום הבא שלו, *Divine Design*, הופץ ב-2003 והיה אלבומו הראשון תחת הלייבל החדש שלו, Ashenafi Records. האלבום לא זכה לתשומת לב רבה. אלבומו האחרון של ג'רו, *Still Rising*, הופץ ב-16 באוקטובר 2007.

דיסקוגרפיה
----------

* (The Sun Rises in the East (1994
* (Wrath of the Math (1996
* (Heroz4Hire (1999
* (Divine Design (2003
* (Still Rising (2007

קישורים חיצוניים
----------------

ויקישיתוף מדיה וקבצים בנושא **ג'רו דה דמג'ה** בוויקישיתוף
* 

* אתר האינטרנט הרשמי של ג'רו דה דמג'ה
* ג'רו דה דמג'ה, ברשת החברתית טוויטר

* ג'רו דה דמג'ה, באתר AllMusic (באנגלית)

* ג'רו דה דמג'ה, באתר MusicBrainz (באנגלית)

* ג'רו דה דמג'ה, באתר Discogs (באנגלית)

* ג'רו דה דמג'ה, באתר Songkick (באנגלית)

* ג'רו דה דמג'ה, באתר בילבורד (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 134944321
* ISNI: 0000 0001 0132 0100
* LCCN: no2005010243
* MusicBrainz: 6593c2bc-9327-4adf-a8b2-b315e4f5c0bb
* NKC: xx0184385
* VIAF: 150851779
* WorldCat: lccn-no2005010243

 |
בתפעול של תוכנה ושל ציוד אלקטרוני, **ברירת מחדל** היא הפעולה הננקטת על ידי התוכנה או המכשיר כאשר לא ננקטה כל פעולה, בהקשר מסוים, על ידי המשתמש. מטרתה של ברירת המחדל לעשות את התפעול פשוט יותר, ולכן לברירת המחדל נבחרת האפשרות הקולעת לטעמם של מרבית המשתמשים. 

קביעת ברירת המחדל נעשית בשלבים אחדים:

* ברירת מחדל כללית נקבעת בעת עיצובו של המכשיר.
* ברירת מחדל לקבוצה מסוימת של משתמשים (קסטומיזציה) נעשית בעת ייצורו או אספקתו של המכשיר המיועד לקבוצה זו.

דוגמה: יצרן של מכונות גילוח יקבע את המתח שאליו מכוונת המכונה ל-220 וולט כאשר מדובר במשלוח שמיועד לאירופה, ול-110 וולט כאשר מדובר במשלוח שמיועד לארצות הברית.
* ברירת מחדל אישית, למשתמש מסוים (פרסונליזציה) נקבעת על ידי המשתמש בעת שהוא מקבל לידיו את התוכנה או המכשיר.

כל שלושת השלבים הללו נמצאים, למשל, במימושה של ויקיפדיה. ישנה ברירת מחדל כללית הנקבעת על ידי מפתחי מדיה-ויקי, תוכנת התשתית המשמשת את ויקיפדיה, וברירת מחדל זו רלוונטית לכל הוויקיפדיות, בכל השפות. בעת הקמתה של ויקיפדיה לשפה מסוימת, נקבעת ברירת המחדל לשפה זו, והיא משותפת לכל משתמשי אותה ויקיפדיה. לבסוף, כל משתמש ספציפי יכול לקבוע את ברירת המחדל שתוצג לו, באמצעות שירות "ההעדפות שלי".

ברירת מחדל בתוכנה
-----------------

השימוש בברירת מחדל ניכר במיוחד במסכי קלט, כלומר מסכים שבהם המשתמש מזין נתונים כלשהם למחשב. חלק מהשדות במסכים אלה הם שדות חובה, שהמשתמש חייב לתת להם תוכן, שדות אחרים הם שדות אופציונליים, שבהם המשתמש רשאי לתת תוכן, אך אם לא עשה זאת יישארו ריקים, ובחלק מהשדות מוצגת ברירת מחדל, שהתוכנה תתייחס אליה כאילו דווחה על ידי המשתמש אם זה לא טרח לשנות את תוכן השדה. ההחלטה לאיזה קטגוריה לשייך כל שדה היא של מנתח מערכות מידע המאפיין את התוכנה. 

דוגמה: בטופס הרשמה לאירוע מסוים, שם המשפחה והשם הפרטי הם שדות חובה, מקצוע הוא שדה אופציונלי, וארץ הלידה, בטופס המוצג לתושבי ישראל, תהיה "ישראל", מתוך הנחה שזו ארץ הלידה של מרבית הנרשמים. 

השימוש בברירת מחדל עלול לעיתים לגרום לקלט שגוי, במיוחד כאשר מתבצע שימוש חוזר ונשנה במסך קלט מסוים על ידי אותו אדם. בדוגמה הנ"ל של טופס הרשמה לאירוע, ייתכן כי אדם הרוצה להירשם לאירוע אינו ממלא את הטופס בעצמו, אלא מתקשר טלפונית למרכז הרשמה, שבו נמצא נציג שירות הממלא עבורו את הטופס. נציג השירות עלול, מתוך הרגל, להימנע מלשנות את ברירת המחדל - "ישראל", כאשר הוא ממלא טופס עבור אדם שנולד במדינה אחרת. בגלל סכנה זו, מאפייני מערכות מידע נוטים להשתמש בברירות מחדל כאשר שינוי ידני של ברירת המחדל גורר התנהגות מיוחדת. למשל, בהמשך לדוגמה הנ"ל של טופס הרשמה לאירוע, נניח שקיים בטופס שדה נוסף: עיר הלידה. בטופס כזה אפשר בביטחה לקבוע ברירת מחדל "ישראל", מכיוון שאדם שנולד בעיר לונדון שבאנגליה, יהיה חייב לשנות את ברירת המחדל ל"אנגליה", מכיוון שהעיר "לונדון" לא תופיע ברשימת הבחירה של השדה עיר הלידה כאשר ארץ הלידה היא "ישראל".

ברירת מחדל בשפות תכנות
----------------------

שפות תכנות רבות כוללות מגוון ברירות מחדל, הבאות לקצר את כתיבתה של התוכנית. שפות תכנות נבדלות זו מזו בברירות המחדל שלהן, ובפרט בגישתן הבסיסית לנושא זה: יש שאינן כוללות כלל ברירות מחדל, ויש הכוללות ברירות מחדל רבות. שפות תכנות מסוימות, למשל, דורשות הגדרה מלאה של כל משתנה, ואילו אחרות מכילות ברירות מחדל, כך שמשתנה שלא הוגדר, או שהוגדר חלקית, יקבל מאפייני ברירת מחדל נאותים.

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **ברירת מחדל** |
**הר אידית'** (באנגלית: **Mount Edith**) הוא הר הממוקם לצד עמק נהר בואו, בשטח הפארק הלאומי באנף, בהרי הרוקי הקנדיים, בפרובינציית אלברטה שבקנדה. ההר ממוקם ברכס סואובק וגובהו 2,554 מטרים מעל פני הים. 

להר שלוש פסגות (דרום, מרכז, צפון) הדרומית היא הגבוהה ביותר ואחריה מרכז וצפון בגובהן בהתאמה. פסגות ההר עשויות אבן גיר.

היסטוריה
--------

### מקור השם

שמו של ההר ניתן לו בשנת 1886 והוא נקרא על שם אידית' אורד (Edith Orde) המזכירה של ליידי אגנס מקדולנד, אשתו השנייה של ראש ממשלת קנדה הראשון ג'ון אלכסנדר מקדונלד. שמו של הר אידית' וכן של הר לואיס והר פיפי ניתנו באותו יום בשנת 1886, עת שראש ממשלת קנדה, סר ג'ון מקדולנד ורעייתו, וכן המזכירה שלה והכלב שלה פיפי טיילו בהרים, לציון השלמת בניית מסילת הרכבת הקנדית פסיפית. לואיס סטיוארט (Louis Stewart) בנו של מנהל הפארק הלאומי לקח את אידית' ואת כלבתה פיפי לטייל בהרים, וכאשר הם טיפסו על מעבר אידית', הם ראו את שלוש הפסגות, וסטיוארט קרא לפסגות על שמו, על שם אידית' ועל שם הכלבה שלה.

### הטיפוס על ההר

הראשונים שטפסו על ההר היו ג'י. נורמן קולי (J. Norman Collie), ופי. סטיבנס (P. Stevens) אשר עשו זאת בשנת 1900.

קישורים חיצוניים
----------------

ויקישיתוף מדיה וקבצים בנושא **הר אידית'** בוויקישיתוף
* הר אידית' באתר פארקי קנדה
* מידע על ההר וההיסטוריה שלו
* הר אידית' באתר peakfinder

הערות שוליים
------------

1. 1 2 3  מידע על ההר וההיסטוריה שלו
2. ↑  ההיסטוריה של שם ההר
**הר אלכסנדר** הוא פסגתו של רכס אמיר המצוי בצפון-מערב השומרון בין מישור החוף לעמק יזרעאל. גובהו של ההר 518 מטר מעל פני הים.

נקודות ציון
-----------

על פסגת ההר ניצבים בית תפילה מוסלמי וקברו של שייח' איסכנדר. לכן ההר נקרא גם ג'בל שייח' איסכנדר והר אלכסנדר בעברית על שמו. חוקרי הקרן הבריטית לחקר ארץ ישראל שביקרו במקום בשלהי המאה ה-19 כתבו כי קאדי מקומי העיד כי שייח' איסכנדר היה אחד ממלכי בני ישראל, אולם אחרים טענו כי שייח' איסכנדר הוא אלכסנדר הגדול. בנוסף לבית התפילה וקבר השייח', מוצב על הפסגה מיכל מים עבור השכונות הגבוהות של העיר הסמוכה אום אל-פחם.

באזור ההר מספר גדול של כפרים ערביים וחלק גדול ממדרונותיו מכוסים מטעי זית נרחבים בשל הקרקע הרכה והפורייה שלו. פסגת ההר מאפשרת תצפית לכל רוחות השמיים: צפונה על אזור הכרמל, רמת מנשה וגבעת אלונים. מזרחה על הרי נצרת, הר תבור, עמק יזרעאל, רמות הגליל התחתון, הגלבוע והגלעד. דרומה על צפון השומרון ואזור ג'נין. מערבה על מישור החוף.

עד למלחמת ששת הימים עבר קו שביתת נשק לאורך כיפת הרכס.

גאולוגיה
--------

להר צורת כיפה המורכבת רובה מאבן גיר מתקופת הקנומן-טורון ובמרכזה מסלעים קשים של הקנומן התיכון ומורם מעל לקימור הכיפה. שולי ההתרוממות מסומנים על ידי נביעות של לבה וטוף וולקני.

צמחייה
------

הצמחייה באזור ההר מורכבת בעיקר מאלון מצוי (40%), בר-זית בינוני (27%) ואלה ארצישראלית (8%). מצויים גם עצים נוספים במינון נמוך יחסית. בשכבת השיחים מצויה אלת המסטיק (75%) עם מעט אשחר ארצישראלי וקידה שעירה. במורדות ההר לכיוון נחל עירון יש כיסוי ניכר של אלון התבור.

הערות שוליים
------------

1. ↑  יהודה קרמון, **ארץ ישראל, גיאוגרפיה של הארץ ואזוריה**, יבנה, 1980, עמ' 220
2. ↑  Conder & Kitchener, 1882, SWP II, p. 73
3. ↑  **אנציקלופדיה מפה**, כרך 1, מפה-מיפוי, 2000, עמ' 40
4. ↑  **מדריך ישראל החדש - שומרון ובקעת הירדן**, כתר

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007568675705171
* VIAF: 3148268029205111118
* WorldCat (עם VIAF): 3148268029205111118

 |
**לוביטו** (בפורטוגזית: **Lobito**) היא עיר נמל במחוז בנגואלה שבמערב אנגולה. העיר שוכנת על חוף האוקיינוס האטלנטי מצפון לשפך נהר קטומבלה (Catumbela). העיר חייבת את קיומה למפרץ הנושא את אותו השם שנבחר למיקומו של קצה מסילת הברזל שמקשרת את חוף הים עם חבל קטנגה שברפובליקה הדמוקרטית של קונגו. לפי תחזית רשמית לשנת 2022 אוכלוסייתה מנתה 484,351 תושבים.

היסטוריה
--------

### התקופה הקולוניאלית

לוביטו נבנתה על שטח חולי במיקומו של אחד הנמלים הטבעיים הטובים ביותר באפריקה. העיר נוסדה בשנת 1843 על ידי השלטון הפורטוגלי בפקודת מריה השנייה מלכת פורטוגל והעבודות להקמת הנמל החלו ב-1903. התפתחותה הייתה איטית עד להשלמתה של מסילת הברזל בין אנגולה לבין קונגו הבלגית ב-1928. תחת השלטון הפורטוגזי היה נמל לוביטו אחד הנמלים הפעילים ביותר במושבה, שממנו עברו היצוא החקלאי של אנגולה והתוצרת של המכרות בדרום קונגו הבלגית ובזמביה. חשיבות רבה נודעה גם לענפי הדיג, התיירות והשירותים. הקרנבל של לוביטו היה אחד הידועים והפופולרים באנגולה הפורטוגלית.

### לאחר קבלת העצמאות

לאחר מהפכת הציפורנים בפורטוגל ב-25 באפריל 1974 קיבלה אנגולה עצמאות. הפעילות בנמל לוביטו הייתה מוגבלת עקב ההפרעות לתנועת הרכבות בזמן מלחמת האזרחים באנגולה בין השנים 1975-2002. עם חזרת השלום והיציבות בשנות האלפיים, החלה לוביטו בתהליך של בנייה מחדש ושל פיתוח.

תחבורה
------

נמל לוביטו ממוקם במפרץ לוביטו ומוגן על ידי רצועת חול באורך של 4.8 ק"מ. בנמל עוברים 2 מיליון טונות של מטען ו-370 ספינות בשנה ויחד עם ההתפתחות הכלכלית במחוז, מתקני הנמל נמצאים בתהליך של הרחבה. אין בלוביטו שדה תעופה והיא ממוקמת במרחק 13 ק"מ מנמל התעופה של קטומבלה (Catumbela) ו-33 ק"מ מנמל התעופה של בנגואלה (Benguela).

| **אקלים בלוביטו** |
| --- |
| חודש | ינואר | פברואר | מרץ | אפריל | מאי | יוני | יולי | אוגוסט | ספטמבר | אוקטובר | נובמבר | דצמבר |
| טמפרטורה יומית מרבית ממוצעת (C°) | 28 | 29 | 31 | 30 | 28 | 26 | 23 | 23 | 24 | 26 | 28 | 26 |
| טמפרטורה יומית מזערית ממוצעת (C°) | 22 | 23 | 24 | 24 | 22 | 19 | 17 | 17 | 18 | 21 | 22 | 22 |
| משקעים ממוצעים (מ"מ) | 20 | 38 | 119 | 53 | 3 | 0 | 0 | 3 | 3 | 30 | 30 | 61 |

ערים תאומות
-----------

* פורטוגלפורטוגל סינטרה, פורטוגל

קישורים חיצוניים
----------------

ויקישיתוף מדיה וקבצים בנושא **לוביטו** בוויקישיתוף
* Michael J. Kavanagh, Congo Rail Seeks to Link Copper Mines to Angola’s Lobito Port, Bloomberg.com, October 16, 2013
* לוביטו, באתר אנציקלופדיה בריטניקה (באנגלית)

* מראה לוביטו מהחללמראה לוביטו מהחלל
* המגדלור של לוביטוהמגדלור של לוביטו
* שרידי קטר בלוביטושרידי קטר בלוביטו
* נמל לוביטונמל לוביטו

הערות שוליים
------------

1. ↑  Angola: Administrative Division (Provinces and Municipalities) - Population Statistics, Charts and Map
2. ↑  "City councils of Angola". Statoids. Retrieved April 7, 2009.
3. ↑   הקרנבל של לוביטו, סרטון באתר יוטיוב

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007533285205171
* LCCN: n93048651
* NKC: ge984864
* VIAF: 135523839
* WorldCat: lccn-n93048651

 |
**לובסטר ניוברג** (באנגלית: **Lobster Newberg**) הוא תבשיל פירות ים אמריקאי.

לובסטר ניוברג מותקן מלובסטר, חמאה, שמנת, קוניאק, שרי, ביצים ופלפל קאיין. ממציא התבשיל הוא בן ונברג, שהיה רב-חובל ועסק בסחר פירות ים. הוא הדגים את המנה במסעדת דלמוניקו'ס בעיר ניו יורק למנהל, צ'ארלס דלמוניקו, ב-1876. לאחר שהשף, צ'ארלס רנהופר, שכלל אותו, נוספה המנה לתפריט המסעדה תחת השם "לובסטר בנוסח ונברג" (Lobster à la Wenberg) ובמהרה הפכה פופולרית.

ריב שהתגלע בין ונברג לדלמוניקו הוביל לכך שהמנה הוצאה מתפריט המסעדה. על-מנת להשביע את רצון הלקוחות שביקשו את המאכל, שונה שמו לאנגרמה של השם הקודם ונקרא מאותה עת "לובסטר בנוסח ניוברג" (Lobster à la Newburg) או לובסטר ניוברג (Lobster Newburg).

המאכל עדיין פופולרי למדי, וניתן למוצאו בספרי בישול צרפתי, שם הוא מכונה לעיתים "הומאר (סוג של לובסטר כחול עב צבתות) מוקפץ בשמנת" (Homard sauté à la crème). כאשר הדפיס רנהופר את המתכון לראשונה ב-1894, הלובסטרים הורתחו לפיו למשך עשרים וחמש דקות, אחר-כך טוגנו בחמאה זכה, אז רתחו זמן ממושך בשמנת שצומצמה למחצה, ולבסוף הורתחו שוב עם תוספת של יין מדיירה.

יש המבלבלים בין לובסטר ניוברג לבין לובסטר תרמידור - מאכל דומה שהומצא ב-1890, בו מבשלים את בשר הלובסטר עם ביצים, קוניאק ושרי.

קישורים חיצוניים
----------------

ויקישיתוף מדיה וקבצים בנושא **לובסטר ניוברג** בוויקישיתוף
* ג'ו אוקונל, "סיפורו המיוחד של לובסטר ניוברג", steakperfection.com‏, 25 באוגוסט 2001
* המתכון המקורי של לובסטר ניוברג בספר הבישול של צ'ארלס רנהופר
פירוש נוסף ערך זה עוסק בהר ברכס דאגלס שבאנטארקטיקה. אם התכוונתם למשמעות אחרת, ראו הר אלפרד.

**הר אלפרד** (באנגלית: **Mount Alfred**) הוא הר מכוסה קרח ברכס דאגלס שבצפון האי אלכסנדר, שבאנטארקטיקה. 

גובהו של ההר 2,250 מטרים מעל פני הים.

ההר ממוקם במרחק 10 קילומטרים ממפרץ ג'ורג' השישי; ו-15 קילומטרים מדרום להר אטלסטן.

היסטוריה
--------

### גילוי ומיפוי ההר

ההר התגלה ב-23 בנובמבר 1935, על ידי לינקולן אלזוורת', בטיסה הטראנס-אנטארקטית שערך מן האי דנדי אל מדף הקרח רוס.

ההר מופה באופן חלקי על ידי וולפגנג לואיס גוטפריד יוארג (Wolfgang Louis Gottfried Joerg) בהתבסס על תצלומי אוויר שצולמו על ידי אלזוורת'.

מדרונותיו המזרחיים של ההר נסקרו באופן חלקי, בשנת 1936 על ידי המשלחת הבריטית אל ארץ גרהאם בהנהגת ג'ון רידוך ריימיל.

ההר נסקר מחדש על ידי סקר שטחי חסות איי פוקלנד בשנים 1948 ו- 1949.

צידו המערבי של ההר מופה בהתבסס על תצלומי אוויר שצולמו על ידי משלחת החקר האנטארקטית רון בשנים 1947–1948; המיפוי בוצע על ידי דרק סירל (Derek J.H. Searle) מסקר שטחי חסות איי פוקלנד בשנת 1960.

### מקור השם

שמו של ההר ניתן לו על ידי סקר שטחי חסות איי פוקלנד.

ההר נקרא על שמו של אלפרד הגדול, המלך הסכסוני של אנגליה; וזאת בדומה לשמות הרים סמוכים רבים הנקראים על שמות מלכי אנגליה.

ראו גם
------

* הר אתלסטאן
* הר אתלוולף
* הר אתלרד
* הר אדרד
* הר אגברט
* רכס אתלברט

קישורים חיצוניים
----------------

* הר אלפרד באתר הסקר הגאולוגי של ארצות הברית
* הר אלפרד באתר הגאזט האנטארקטי של ממשלת אוסטרליה
* הר אלפרד באתר הגאזט האנטארקטי המשווה SCAR של ממשלת אוסטרליה
* הר אלפרד באתר mindat
* הר אלפרד באתר peakbagger
* הר אלפרד באתר peakery (מרחקים לאתרים סמוכים)

הערות שוליים
------------

1. ↑  גאזט השמות האנטארקטיים הרשמי של ארצות הברית
2. 1 2 3 4 5 6 7 8 9 10 11 12  מידע גאוגרפי והיסטורי
3. ↑  לפי מקור אחר, וכן לפי מקור זה, גובהו של ההר כ-2,000 מטרים מעל פני הים
4. ↑  מידע גאוגרפי
5. ↑  מידע על מקור השם